«Pacman» beklager homohets
Den fillippinske bokseren skal bokse sin siste kamp i april, og er nå i gang med sin politiske karriere. I mai stiller han til valg for en av plassene i det fillippinske senatet, og har allerede startet valgkampen. I den forbindelse ga han et intervju til TV5 nylig. – Det er sunn fornuft. Ser du dyr pare med samme kjønn? Hvis menn parer med menn og kvinner med kvinner, er de verre enn dyr, sa Pacquiao til kanalen. Det var britiske The Guardian som omtalte saken først. Intervjuet er også publisert på Facebook-siden til TV5s valgdekning, som er sett over 2,1 millioner ganger, og delt mer enn 40 000 ganger.I dag kom Pacquiao selv med en uttalelse på sin egen Facebook-side. – Jeg er lei meg for at jeg har såret personer med min sammenligning av homofile og dyr. Jeg ber om tilgivelse. Jeg står fremdeles ved min tro, jeg er imot homofilt ekteskap på grunn av det bibelen sier, men jeg fordømmer ikke det homofile samfunnet. Jeg elsker dere alle med kjærlighet fra herren. Gud velsigne dere alle, jeg ber for dere, skriver han. På Fillippinene er homofilt ekteskap forbudt. Pac-Man ble selv kristen i voksen alder, da han gikk fra å ha en kontroversiell livsstil med gambling og mye kvinner, til å bli en familiemann som siterer bibelen. Noe han har brukt mye under valgkampen. LESTE DU DENNE? Norges Pacman: – Største talentet på 20 år I en av talene sine siterte han bibelvers mens han forsøkte å stanse et lovforslag – å dele ut gratis kondomer til de fattige. Lovforslaget gikk forøvrig gjennom.Reaksjonene har naturligvis ikke latt vente på seg, og det kommer daglig flere tusen tweets under emneknaggen «PrayForMannyPacquiao» på Twitter. En av landets mest kjente komikere, Vice Ganda, som for øvrig er homofil, er en av personene som stiller spørsmål ved Pacmans uttalelser. Til sine 6,7 millioner følgere skrev han: – Noen folk tror at de kan dømme folk slik som gud gjorde, bare fordi de går i kirken og leser bibelen. Senatet trenger eksperter på politikk og lover, ikke blinde profeter. Sangeren Aiza Seguerra, som er lesbisk, skrev følgende: – Du har kanskje gjort landet ditt stolt, men med den uttalelsen viser du hele landet hvorfor vi ikke skal stemme på deg.
Bokseren Manny «Pacman» Pacquiao (37) har provosert en hel verden ved å uttale at homofile er verre enn dyr.